ልዩነቶችን በሦስቱ ሃገራት በሚደረጉ ውይይቶች ለመፍታት ኢትዮጵያ ቁርጠኛ መሆኗን አስታወቀች
አዲስ አበባ፦ በህዳሴ ግድብ ዙሪያ የሚኖሩ ልዩነቶችን በሦስቱ ሃገራት በሚደረጉ ውይይቶች ለመፍታት ኢትዮጵያ ቁርጠኛ መሆኗ ተገለጸ። ለኤዥያ ፓስፊክ እና የመካከለኛው ምሥራቅ አገራት አምባሳደሮች ስለታላቁ የኢትዮጵያ ህዳሴ ግድብ ገለጻ ተደረገ።
የኢፌዴሪ የውጭ ጉዳይ ሚኒስቴር ከውሃ፣ መስኖና ኢነርጅ ሚኒስቴር ጋር በመተባበር መቀመጫቸውን አዲስ አበባ ላደረጉ የኤዥያ ፓስፊክ እና የመካከለኛው ምሥራቅ አገራት አምባሳደሮች ስለታላቁ የኢትዮጵያ ህዳሴ ግድብ ትናንት በኢፌዴሪ የውጭ ጉዳይ ሚኒስቴር የመሰብሰቢያ አዳራሽ ገለጻ በተደረገበት ወቅት እንደተገለጸው፣ ኢትዮጵያ፣ ሱዳን እና ግብጽ የህዳሴ ግድብ ግንባታው ከተጀመረ ጊዜ አንስቶ በርካታ ውይይቶችን አድርገዋል።
በውይይቶቹ የነበሩ ልዩነቶችን እየፈቱ ከዚህ ደረጃ መድረሳቸውን ፤በቀጣይ የሚኖሩ ልዩነቶችንም በተመሳሳይ በሦስቱ አገሮች በሚደረጉ ውይይቶች ለመፍታት ኢትዮጵያ ቁርጠኛ መሆኗ ተገልጿል።
የገለጻው ዋና ዓላማ የታላቁ የኢትዮጵያ ህዳሴ ግድብ የግንባታ ሂደት እንዲሁም በግድቡ ዙሪያ በኢትዮጵያ፣ ሱዳን እና በግብፅ መካከል ሲደረጉ የነበሩ ውይይቶችያሉበትን ደረጃ በተመለከተ አምባሳደሮቹ ወቅታዊ መረጃ እንዲኖራቸው ለማደረግ ያለመ መሆኑም ተገልጽዋል። 
የታላቁ ኢትዮጵያ ህዳሴ ግድብ ግንበታ ከተጀመረ ጊዜ አንስቶ በኢትዮጵያ ህዝብ ሙሉ ድጋፍ እየተገነባ ያለ ፕሮጀክት መሆኑን እና በአሁኑ ስዓት ኃይል ለማመንጨት ወሳኝ ምዕራፍ ላይ እንደሚገኝ፤ ግድቡ ለኢትዮጵያ፣ ለቀጣናው ብሎም ለአፍሪካ አህጉር የሚኖረውን ጠቀሜታ በተመለከተ በገለጸው በስፋት ተብራርቷል።
የታላቁ የኢትዮጵያ ህዳሴ ግድብ ግንባታን በትብብር፣ በፍሐዊነት እና በሌሎች ላይ ጉልህ ጉዳት በማያደርስ መልኩ ኢትዮጵያ እየገነባች መሆኑን በገለጻው ተብራርቷል።
ከገላጻው በኋላ ክቡራን አምባሳደሮቹ በሰጡት አስተያየት በግድቡ ዙሪያ በኢትዮጵያ፣ በግብጽና በሱዳን መካከል የሚነሱ አለመግባባቶች ዓለም አቀፍ መርህን በተከተለ መልኩ በውይይትና በድርድር እንደሚፈቱ እምነታቸው መሆኑን ገልጸዋል።
ገለጻው በኢፌዴሪ የውጭ ጉዳይ ሚኒስትር ክቡር አቶ ገዱ አንደርጋቸው እና በአንጂነር ጌዲዮን አስፋው አማካኝነት ተሰጥቷል።
በተመሳሳይ ሁኔታ ከትናንት በስቲያ መቀመጫቸውን አዲስ አበባ ላደረጉ የአፍረካ አገራት አምባሳደሮች ስለ ታላቁ የህዳሴ ግድብ ግንባታ ሂደት በውሃ፣ መስኖና ኢነርጅ ሚኒስትር ክቡር ኢነጅነር ዶ/ር ስለሽ በቀለና በኢፌዴሪ የውጭ ጉዳይ ሚኒስትር ዴኤታ ከቡር አምባሳደር ሬድዋን ሀሴን ተመሳሳይ ገለጻ መደረጉ ይታወሳል።አዲስ ዘመን  ግንቦት 13/2012 
 በጋዜጣው ሪፖርተር